《滇中黑龙潭有古梅两株唐时物也未谷为设阑楯索余图永之于石》
清代·钱杜

疏香拂拂吹面来，黑龙潭上梅花开。紫云吹影落波底，碧琉璃花红玫瑰。

寻山惯骑款段马，叩门不许奚童催。道人揖客山院静，风炉茶沸喧殷雷。

老干盘空见须发，苍鳞卧地栖莓苔。蛰龙一睡不复醒，铁笛吹破云千堆。

谁人手携入灵境，传闻天宝当时栽。千年劫火烧不死，支离孕结丹砂胎。

人生安得如汝寿，古佛含笑天公猜。老夫十日面青壁，放笔自喜无纤埃。

山空杳冥天籁绝，枝底只有山禽陪。夕阳倒射殿角赤，花光人影相徘徊。

鹤声送客入城去，衣上染得朱霞回。

作者简介：钱杜（1764—1845），程序伯文集作（1763—1844）。初名榆，字叔枚，更名杜，字叔美，号松壶小隐，亦号松壶，亦称壶公，号居士，钱塘（今浙江杭州）人，钱树弟。出身仕宦，嘉庆五年（1800）进士，官主事。性闲旷洒脱拔俗，好游，一生遍历云南、四川、湖北、河南、河北、山西等地。嘉庆九年（1804）曾客居嘉定（今属上海），道光二十二年（1842）英军攻略浙江，避地扬州，遂卒于客乡。